  Виталий Пронин Мӧння кенак Иже вуэ ке, бертон азяз одно ик «Тройка» вуз карон центре пыре.Татын товарзэс бергатэ-учке, собере Южной автостанциозь но кыдёкын ӧвӧл ни. Васьлей картэз Кемеровоын луэм кышкыт учыр бере кышнозэ индылэ:- Чакласькы со городад. Пырыны ӧс шедьтод, нош потыны пась уз сюры.Васьлей зэм вера вылэм. Тани Прокуратураын но МЧС-ын ужасьёс «Тройкаез» эскеризы. Татын сомында куронъёсты тӥяллям - чотаны киын чиньыос уз тырме.Кылсярысь, тылпу дыръя калыкез поттон сюрес уд шедьтэ. Кыкетӥ этажысь васькон ӧс ӵогамын, вань пасьёсыз монтажной шукыен лач-лач тырмытэмын. Ӧс вылэ ошылэмын вузаны чаклам дӥсь.Мукетсэ но потон ӧсэз калык уз адӟы. Со нырысетӥ этажын ке но, отӥ потыны быгатоз вуз карон центрлэн администрациез гинэ. Кин тодэ, оло, уз вуттэ. Уго ӧс ӵогамын, нош усьтон ватэмын.Со сяна, «Тройкаын» сюбег коридоръёс. Отын но вылысьтыз-вылаз кыӵе ке коробкаос, вузъёс - берытскыны инты ик ӧвӧл.Эскерисьёс тылпу сярысь ивортӥсь кнопкаез зӥбизы но, пожарной сигнализация куара сётыны но ӧз малпа. Сирена улӟиз, 2, 5 минут улыса, пультысь сигнал вуэмен гинэ.Ватсано на: ӵын сярысь ивортӥсь датчикъёс уг тырмо, огнетушительёссы яке тӥяськемын, яке вужмемын, юрт пушкын ву сётӥсь гумыос чакламъя уг ужало. Нош вуз карисьёс тодо, кызьы уксё поттыны но вуззэс ӵектыны гинэ - нокыӵе инструктаж сярысь кылылэмзы но ӧвӧл.Таӵе югдурез тупатон вылысь Ижысь Первомай ёросысь Прокуратура судэ иск келяз. Вуз карон центрез ворсаны чаклало, тылпулэсь утиськонъя куронъёсты быдэсъяны кутскытозязы.Юбер кышно Туспуктӥз Максим Егоров  